Mistä on kyse? Suomalainen yritysten toimintaa tutkiva kansalaisjärjestö Finnwatch arvostelee uudessa raportissaan Wärtsilän sekä sen alihankkijan toimintaa Intiassa.

Wärtsilän alihankkija syyllistyy useisiin laiminlyönteihin. Echjay Forgings huolehtii mm. työntekijöiden turvallisuudesta huonosti.

Wärtsilän omalla tehtaalla Khopolissa palkat ovat puolestaan niin pieniä, ettei niillä elä, Finnwatchin raportti sanoo.

Wärtsilän alihankkija Echjay Forgings piilottaa työntekijöitään pois tehtaansa tuotantotiloista tarkastuskäyntien ajaksi, koska työntekijöillä ei ole turvavarusteita.

Parempia palkkoja vaatineita työntekijöitä on irtisanottu ja heidän tilalleen on otettu halvempia vuokratyöntekijöitä. Näin intialaiset työntekijät ja paikallisen ammattiliiton edustajat kertovat Ylen toimittajalle lähellä Mumbaita sijaitsevassa Khopolin kaupungissa.

– Se on kaikkein pahin yhtiö, todella epäinhimillinen. Viimeisen 24 vuoden aikana työntekijät ovat työskennelleet yhtiölle kuin orjat, ammattiliitto Kamgar Congress Unionin pääsihteeri Babu Thomas kertoo Ylelle.

Yle sai tietää Khopolin tilanteesta yritysvastuuta tutkivalta kansalaisjärjestöltä Finnwatchilta, joka julkaisi raportin Wärtsilän toiminnasta keskiviikkona.

Finnwatchin mukaan Wärtsilän alihankkija on rikkonut pitkään työntekijöiden järjestäytymisen vapautta, laiminlyönyt työturvallisuutta ja palkannut vakituisten työntekijöiden sijalle vuokratyöläisiä huonoilla työehdoilla.

”Työntekijät pelokkaita”

Wärtsilä aloitti yhteistyön Echjay Forgingsin kanssa syyskuussa 2013. Tehdas tuottaa Wärtsilälle putkien kiinnittämiseen käytettäviä laippoja.

Finnwatch kertoi Ylelle, että alihankkijan nykyiset työntekijät saattavat olla pelokkaita, eivätkä välttämättä halua puhua työstään.

Kun Ylen kuvausryhmä lähestyi nykyisten työntekijöiden asuttamaa parakkirivistöä Honadin kylässä, ilmestyi paikalle nopeasti Echjay Forgingsin hermostuneen ja suivaantuneen oloinen edustaja.

Wärtsilän alihankkijan, Echjay Forgingsin työntekijöiden parakkeja Honandin kylässä, Maharasthrassa. Yhtiön vartija ei päästä toimittajia lähemmäs. Päivi Koskinen/Yle

– Me emme keskustele. Tämä ei ole hyvä järjestely, mies sanoi ja kehotti Ylen toimittajaa ja kuvaajaa poistumaan muualle.

Työntekijät piiloon tarkastusten ajaksi

Ennen alihankkijasopimusta Wärtsilän kanssa Echjay Forginsin tehtaalla on ollut rajuja kiistoja työnantajan ja työntekijöiden välillä.

Työntekijöitä irtisanottiin mielivaltaisesti erityisesti vuonna 2010, jolloin työntekijät vaativat muun muassa palkkojen nostamista minimipalkan tasolle.

Yle tapasi maanantaina useita Khopolin asukkaita, jotka kertoivat menettäneensä työnsä valitettuaan työoloista viisi vuotta sitten. Monet kertovat saaneensa tuolloin noin 5 000 rupian eli noin 75 euron palkkaa.

– Palkalla ei saa kuin välttämättömimmän ruuan. Kun valitimme palkoistamme, saimme potkut, Echjay Forgingsin entinen työntekijä Chandrukant Raut kertoo Khopolissa sijaitsevassa Honadin kylässä.

Ammattiliitto Kamgar Congress Union on nostanut kanteen Echjay Forgingsia vastaan sen toiminnasta vuonna 2010. Ammattiliiton pääsihteeri sanoo tietävänsä, että Echjay Forgings on muun muassa piilotellut työntekijöitään tehdasalueen ulkorakennuksissa sillä aikaa, kun tehtaan tarkastajat ovat käyneet paikalla.

– Me olemme valittaneet poliisille ja muille viranomaisille, mutta he toimivat yhteistyössä tehtaan kanssa, pääsihteeri Babu Thomas sanoo.

Echjay Forgings on syyttänyt Finnwatchin raporttia valheelliseksi. Se on myös uhkaillut Finnwatchia oikeudenkäynnillä.

Echjay Forgingsin työntekijät majailevat parakeissa, joissa on neljäkin työntekijää joutuu jakamaan pienen huoneen. Päivi Koskinen/Yle

Finnwatch: Wärtsilän palkat eivät riitä elämiseen

Finnwatchin raportti antaa Wärtsilän omalle Khopolissa sijaitsevalle tehtaalle kehuja muun muassa työturvallisuudesta ja siisteydestä.

Myös tehtaan työterveyshuolto on järjestetty hyvin, ja työnantaja auttaa työntekijöitä muun muassa lainojen saamisessa isohkojakin hankintoja varten.

Sen sijaan Wärtsilän maksamat palkat työntekijöille eivät Finnwatchiin mukaan riitä elämiseen. Haastatellut työntekijät olivat kertoneet Finnwatchille saavansa kuukausipalkkaa 105–395 euron välillä. Wärtsilä on ilmoittanut palkkahaarukan olevan suurempi, 84–539 euroa.

Finnwatchin arvion mukaan pieni perhe tarvitsee elämiseen tällä hetkellä noin 200 euroa selvitäkseen välttämättömistä kuluista.

Yle Uutisgrafiikka

Wärtsilän Khopolin tehtaan johtaja kieltää, että tehtaalla olisi erimielisyyksiä palkasta.

– En ole huomannut ollenkaan tyytymättömyyttä, johtaja Milind Joshi kertoo Ylelle Khopolissa.

– On hyvin köyhiä mutta onnellisia ihmisiä ja hyvin rikkaitta ihmisiä, jotka ovat onnettomia, Milind Joshi perustelee.

Mumbain lähialueella työläiset joutuvat kuitenkin maksamaan elinkustannuksistaan nykyisin entistä enemmän, koska hinnat ovat nousseet Intian talouskasvun myötä.

Finnwatchin mukaan Wärtsilän työntekijät ovat myös tyytymättömiä tehtaan ammattiliitton. Työntekijät kertoivat, että tehtaan sisäinen ammattiliitto on muodostettu pitämään muut ammattiliitot pois tehtaalta.

Tehtaan johtaja Milind Joshi ja tehtaan oman ammattiliiton edustajat kiistävät Finnwatchin tiedot, että ammattiliitto ajaisi lähinnä työantajan etuja. Heidän mukaansa työehdoista sovitaan yhdessä.

Työntekijät olivat kuitenkin kertoneet Finnwatchille, että ammattiliitto ei puutu työntekijöiden kokemiin epäkohtiin. Varsinkin pätkätöitä tekevien asema on heikko eikä tehtaan ammattiliitto valvo sopimus- ja vuokratyöntekijöiden työehtoja ollenkaan.

Päivi Koskinen, Yle, Khopoli, Maharashtra

Klo 21.30, Tarkennettu tietoja Wärtsilän ilmoittamasta palkkahaarukasta.